
A Nemzeti Élelmiszerlánc-biztonsági Hivatal (Nébih) és a kormányhivatalok a nyár folyamán ellenőrizték a szezonhoz kapcsolódó termékeket és célterületeket. A húskészítmény- és fagylalt-, illetve jégkrém-előállítók ellenőrzése döntően jó eredményeket hozott. Hasonlóan kedvező tapasztalatokat szereztek összességében a dinnyetermesztők és -árusítók, a zöldség- és gyümölcsárusok, továbbá az alkoholos italok és a tábori étkeztetés ellenőrzése során is. Ugyanakkor több esetben volt szükség hatósági intézkedésre: több tonna élelmiszer kivonása, bírságok kiszabása és tevékenységkorlátozás is történt.
A Nébih szakemberei az elmúlt két hónapban több vármegyében is ellenőrizték a fagylalt- és jégkrém-, valamint a húskészítmény-előállítókat. Az ellenőrök a szezon során 5-5 létesítményt vizsgáltak, mely során 3-3 üzemben találtak lejárt minőségmegőrzési idejű, valamint nem nyomon követhető élelmiszert, továbbá higiéniai hiányosságokat is megállapítottak. Mindezek okán a hatóság a fagylalt- és jégkrém-előállítók esetében összesen közel 2 tonna, a húsüzemek vonatkozásában pedig több mint 2,5 tonna élelmiszer forgalomba hozatalát és felhasználását azonnali hatállyal megtiltotta és elrendelte forgalomból való kivonását, továbbá eljárást indított az érintett vállalkozásokkal szemben.
Továbbá összesen 314 termelői ellenőrzésen közel 300 tonnányi zöldség- és gyümölcstételt vizsgáltak. A szezonban népszerű görögdinnye mellett egyéb friss szezonális termékeket is ellenőriztek, melyek mind megfeleltek a minőségi követelményeknek. Összesen 11 esetben tártak fel hiányosságot a jelölés, a higiénia vagy a nyomon követhetőség terén. A regisztrációs szám hiányát és a felvásárolt termékek sajátként történő értékesítését több esetben tárták fel az ellenőrök. Több mint fél tonna zöldség-gyümölcsöt vontak ki a forgalomból, és 12 esetben indult eljárás.
Az alkoholos italok nyári ellenőrzésén a szakemberek országszerte összesen 130 kerékpáros turizmushoz kapcsolódó vendéglátóhelyet, büfét és egyéb szezonális értékesítési pontot ellenőriztek. A kiválasztott helyszíneken a felügyelők minőségi és higiéniai vizsgálatokat végeztek, továbbá a termékek jelölését és az eredetük igazolását is ellenőrizték.118 alkoholos italból hatósági mintavétel is történt, döntően rozéborokból, sörökből és ciderekből. A forgalmazott borászati és egyéb alkoholos italok döntő többsége megfelelt az előírásoknak. A feltárt hiányosságok főként a jelölést, az eredetigazolást, a minőségmegőrzést és a dokumentációt érintették, a hatóság nem talált rendszerszintű szabálytalanságot. Összesen 210 liter alkoholos italt nem megfelelő nyomon követhetőség, valamint lejárt minőségmegőrzési idő miatt a hatóság kivont a forgalomból.
A Nébih a nyári hónapokban jégkockákat előállító létesítményekben hatósági mintákat vett, ezek közül 3 esetben találtak mikrobiológiai problémát. Az érintett termékek előállítóinál a vármegyei kormányhivatalok szakemberei helyszíni ellenőrzéseket végeztek, a már lezárt két hatósági eljárásban a kifogásolt termékek forgalomból történő kivonása és a bírságok kiszabása is megtörtént.
A nyár folyamán a hatósági felügyelők összesen 190 gyermektáborban ellenőrizték, hogy az étkeztetés megfelel-e az élelmiszer-biztonsági előírásoknak. Az országosan több mint 12 ezer táborozó gyermek étkeztetését érintő vizsgálatok alapján az érintett gyermektáborokban az étkeztetés élelmiszer-biztonsági és higiéniai feltételei jellemzően megfelelőek voltak. Mindössze 5 esetben korlátozták a tevékenységet. A szakemberek 84 élelmiszertételt kivontak a forgalomból, 27 esetben bírságoltak, összesen 3 millió forintot meghaladó értékben.

